Skats direktør, Jesper Rønnow Simonsen, erkender, at Skat ikke har gjort det godt nok i svindelsag.
Skat er endnu en gang kommet i modvind, efter at det onsdag kom frem, at Skat ad flere omgange overhørte advarsler om skattesvindel, som siden har kostet skatteyderne 6,2 milliarder kroner.
Ritzau har interviewet Skats direktør, Jesper Rønnow Simonsen, om sagen.
* Spørgsmål: Har Skat været gode nok i forbindelse med den konkrete sag?
- Svaret er jo åbenlyst, at det har vi ikke været gode nok til, eftersom der er nogen, som kan begå økonomisk kriminalitet mod os med forfalskede dokumenter til et meget stort milliardbeløb.
* Spørgsmål: Bør Skat ikke være dygtig nok til at kunne håndtere en sag som denne?
- Der er svaret ganske kort: Jo. Men igen, det kan være besværligt at gennemskue økonomisk kriminalitet og svindel og dokumentfalsk.
- Det er åbenlyst, at vi ikke har været gode nok til at opdage det her, eftersom sagen har fået det omfang, som den har.
* Spørgsmål: Er det ikke for dårligt af Skat, at I ikke opdagede denne svindel før? Skat havde fået flere advarsler.
- Det er derfor, at Intern Revision (under Skatteministeriet, red.) er i gang med at kigge på de sagsprocesser og sagsgange, som vi nu engang har. Vi skal sikre os mod, at den slags kriminalitet kan blive begået igen.
- Og vi skal have fundet ud af, om vi har fået fulgt ordentligt op på de tidligere rapporter, vi har fået i forbindelse med sagen, herunder en vurdering af om den opfølgning, der har været, kunne have forhindret den form for økonomisk kriminalitet, vi har set her.
* Spørgsmål: Det her er endnu en dårlig sag for Skat blandt efterhånden mange. Hvad betyder det for Skats omdømme?
- Det var ikke lige den sag, jeg havde ønsket mig på nuværende tidspunkt. Det er en forfærdelig sag, ikke kun fordi der er blevet snydt og bedraget, men også fordi at de penge kunne have været brugt på noget andet.
- Det er også klart, at i det arbejde, jeg har sat i gang med at få moderniseret Skat og få styr på processerne, jamen, så falder sådan en sag langt forbi den dagsorden, og det er jeg selvfølgelig meget ærgerlig over.
- I forhold til at genvinde tilliden fra danskerne igen er det korte svar, at vi skal gøre vores arbejde ordentligt fremover.
* Spørgsmål: Hvis et overordnet ansvar skal placeres, er det så hos politikerne, som har skåret for meget i Skat de seneste år, eller er der tale om et mere ledelsesmæssigt svigt hos Skat?
- Det er for tidligt at begynde at gisne om det. Nu er der sat en undersøgelse i gang, som Intern Revision forestår, og vi står nu til rådighed for dem med alt, hvad de har brug for af information og dokumenter.
- Så kommer der en rapport på et tidspunkt, og den skal afleveres til skatteministeren, og den rapport forholder jeg mig også til, når den foreligger.
/ritzau/